b'\n_START_ARTICLE_\nGNU Classpath\n_START_PARAGRAPH_\nGNU Classpath \xe2\x80\x93 svarbi GNU projekto dalis, kurios tikslas \xe2\x80\x93 sukurti atviro kodo Java sistemin\xc4\x99 bibliotek\xc4\x85._NEWLINE_Nors straipsnio ra\xc5\xa1ymo metu dar galutinai nebaigta, GNU Classpath biblioteka jau naudojama daugelyje projekt\xc5\xb3, nes yra reikalinga kiekvienai Java virtualiai ma\xc5\xa1inai. GNU Classpath domisi \xc4\xafvair\xc5\xabs moksliniai projektai, nes Sun Microsystems bibiliotekos kod\xc4\x85 buvo draud\xc5\xbeiama keisti ir tod\xc4\x97l su juo eksperimentuoti nebuvo galima. Bibliotek\xc4\x85 taip pat naudoja \xc4\xafvairios specifin\xc4\x97s virtualios ma\xc5\xa1inos (nuo vien Java ir Asembleriu para\xc5\xa1ytos operacin\xc4\x97s sistemos JNode iki kreditini\xc5\xb3 korteli\xc5\xb3 programin\xc4\x97s \xc4\xafrangos)._NEWLINE_Praeityje \xc5\xa1is projektas k\xc4\x97l\xc4\x97 tikslus pasi\xc5\xablyti visi\xc5\xa1kai paruo\xc5\xa1t\xc4\x85 naudoti Java aplink\xc4\x85 ir tur\xc4\x97jo savo virtuali\xc4\x85 ma\xc5\xa1in\xc4\x85 (Japhar). GNU Classpath pama\xc5\xbeu tampant bendro pob\xc5\xabd\xc5\xbeio, \xc4\xafvairioms ma\xc5\xa1inoms skirta biblioteka, Japhar buvo skiriama vis ma\xc5\xbeiau d\xc4\x97mesio, kol ji liko visi\xc5\xa1kai nebepalaikoma. Dabartin\xc4\x97s GNU Classpath versijos reikalauja vienos i\xc5\xa1 daugelio \xc5\xa1iuo projektu besiremian\xc4\x8dios i\xc5\xa1orin\xc4\x97s ma\xc5\xa1inos palaikymo._NEWLINE_GNU Classpath kuria tipi\xc5\xa1ka atviro kodo programuotoj\xc5\xb3 bendruomen\xc4\x97. \xc5\xa0iuo metu projekte aktyviai dirba ma\xc5\xbedaug 30 \xc5\xbemoni\xc5\xb3 i\xc5\xa1 viso pasaulio dar ma\xc5\xbedaug tiek pat asmen\xc5\xb3 yra aktyviai dirb\xc4\x99 prie projekto anks\xc4\x8diau. Did\xc5\xbeioji projekto dalis (Java 1.4 apie 99,7\xc2\xa0%) \xc5\xa1iuo metu yra pabaigta, jis ekspert\xc5\xb3 vertinamas milijonin\xc4\x97mis sumomis._NEWLINE_GNU Classpath naudoja sujungimo i\xc5\xa1imtimi papildyt\xc4\x85 GPL licencij\xc4\x85.\n_START_SECTION_\nBendruomen\xc4\x97s reakcija \xc4\xaf Sun Microsystems per\xc4\x97jim\xc4\x85 prie atviro kodo\n_START_PARAGRAPH_\nNors Sun Microsystems paskelb\xc4\x97, jog j\xc5\xb3 originali sistemin\xc4\x97 java biblioteka ateityje bus platinama su beveik tokia pat kaip ir GNU Classpath licencija (GPL bei sujungimo i\xc5\xa1imtis), ilga laik\xc4\x85 jai alternatyviu buv\xc4\x99s GNU Classpath bent jau kol kas netampa ma\xc5\xbeiau aktyvus. GNU Classpath 0.93 buvo paskutin\xc4\x97 java 1.4 palaikymui skirta versija. Bendruomen\xc4\x97 teigia pereinanti prie 1.5._NEWLINE_Atviro kodo bei laisvosios programin\xc4\x97s \xc4\xafrangos bendruomen\xc4\x97 sveikina Sun Microsystems apsisprendim\xc4\x85, ta\xc4\x8diau yra nepatenkinta firmos numatytu gana ilgu pereinamuoju laikotarpiu. Kol bent vienas Sun modulis tebeturi u\xc5\xbedaro kodo licencij\xc4\x85, GNU Classpath teigia par\xc5\xabpinsi\xc4\x85s jam laisv\xc4\x85 alternatyv\xc4\x85. Sun Microsystems \xc5\xa1iuo metu derasi su nedaugelio jai nepriklausan\xc4\x8di\xc5\xb3 java komponent\xc5\xb3 savininkais d\xc4\x97l kodo atv\xc4\x97rimo._NEWLINE_Esama platform\xc5\xb3, \xc4\xaf kurias Sun Microsystems java apskritai neperkelta. Yra virtuali\xc5\xb3 ma\xc5\xa1in\xc5\xb3 projekt\xc5\xb3, reikalaujan\xc4\x8di\xc5\xb3 b\xc5\xabtent GNU Classpath standart\xc4\x85 atitinkan\xc4\x8dios klasi\xc5\xb3 bibliotekos. Visi \xc5\xa1ie subprojektai taip pat neskatina mesti prad\xc4\x97to darbo ir labiau nuteikia laipsni\xc5\xa1kam Sun Microsystems kodo perk\xc4\x97limui \xc4\xaf jau egzistuojan\xc4\x8dius, praeityje alternatyviais buvusius projektus._NEWLINE_Taip pat minima, jog GNU Classpath bendruomen\xc4\x97 yra laisva panaudoti Sun Microsystems GPL kod\xc4\x85 ir vystyti j\xc4\xaf kitaip negu numato oficiali Sun Microsystems strategija.'